ગુજરાતમાં વિધાનસભાની ચૂંટણી માટેના કાર્યક્રમની આજે જાહેરાત કરવામાં આવી હતી. આની સાથે જ છેલ્લા કેટલાક દિવસથી ચાલી રહેલી અટકળોનો અંત આવી ગયો હતો. ગુજરાતમાં બે તબક્કામાં નવ અને ૧૪મી ડિસેમ્બરે મતદાન થશે. વડાપ્રધાન નરેન્દ્ર મોદીના વતન રાજ્ય ગુજરાતમાં આ વખતની ચૂંટણી ખુબ જ હાઈપ્રોફાઇલ અને હાઈવોલ્ટેજ પુરવાર થનાર છે. શાસનવિરોધી પરિબળો, પાટીદારોની નારાજગી, અન્ય જુદા જુદા સમુદાયની નારાજગી અને અન્ય શ્રેણીબદ્ધ પરિબળોના પરિણામ સ્વરુપે હાલત ખુબ જ કફોડી બનેલી છે. આવી સ્થતિમાં પ્રતિષ્ઠા સમાન ચૂંટણી પર તમામની નજર કેન્દ્રિત થઇ ગઇ છે. ગુજરાતમાં છેલ્લી વિધાનસભાની ચૂંટણી ૨૦૧૨માં યોજાઈ હતી જેમાં ભાજપે ૧૧૬ બેઠકો જીતવામાં સફળતા મેળવી હતી. ૨૦૧૨માં ૧૮૨ બેઠકો માટે ચૂંટણી યોજાયા બાદ અભૂતપૂર્વ સફળતા ભાજપને મળી હતી. જ્યારે કોંગ્રેસને ૬૦ બેઠકો મળી હતી.